text: Serie af påsatte brande fortsætter: Tre nye i nat
  07 juli 2016 kl. 04.56
  Sønderborg er hårdt ramt af formodet påsatte brande i denne uge. Natten til torsdag var der tre nye tilfælde.
  Klokken 02.11 natten til torsdag fik Syd- og Sønderjyllands Politi anmeldelse om en brand i en fritstående carport på Tandsbjerg 23 i Sønderborg.
  Erik Lindholdt, Vagtchef, Syd- og Sønderjyllands Politi: "Vi hører meget gerne på 114 fra vidner eller borgere der har oplysninger, som kan hjælpe os med opklaringen."
  - I alt fire carporte udbrændte. Vi måtte evakuere to lejligheder på grund af røgudvikling, siger vagtchef ved Syd- og Sønderjyllands Politi, Erik Lindholdt, til TV SYD.
  Syv minutter senere, klokken 02.18, fik politiet endnu en anmeldelse om en brand. Denne gang ved Stenbjergparken 8C, hvor et affaldsskur brændte ud.
  Knapt en time senere skete så den foreløbigt sidste hændelse. Klokken 03.17 fik Syd- og Sønderjyllands Politi melding om en brand i en container ved Nørager 1A i Sønderborg.
  Alle tre brande natten til torsdag formodes at være påsatte. Dermed har der været i alt otte påsatte brande i Sønderborg i løbet af blot fire dage.
  Lokalpolitiet i Sønderborg efterforsker sagen. Her har de torsdag morgen intet nyt om motiv eller gerningsmænd.
  - Det er en fælles opgave at få stoppet gerningsmændene. Så vi hører meget gerne på 114 fra vidner eller borgere der har oplysninger, som kan hjælpe os med opklaringen, slutter Erik Lindholdt.
  Du kan læse om de enkelte brande ved at klikke på nålene på nedenstående Googlekort.
  Politiet bekræfter overfor TV   SYD, at brandene kan være antændt af samme gerningsmand. Det er muligt at kommer rundt mellem de forskellige lokaliteter.
  Politikomissær Svend Erik Lassen, Sønderborg, bekræfter overfor TV SYD, at der er øget patruljering i Sønderborg i nattetimerne.
  
  3 brande i Sønderborg i nat - henholdsvis 4 sammenbyggede  carporte, 1 affaldsskur og 1 container. Mistanke om påsatte brande. #politidk
  
  